khistorydata/jeongjo-sjw-relations huggingface dataset:
정조 13년 · 목
予命諸承旨及三司諸臣進前曰一番洞諭已有商量亦何必費聲氣乎今日以重臣鄭民始事引接差晚而重臣事猶屬餘事予於前月卄六以後頻接卿等豈不欲罄說而非但悲撓未遑抑不忍說來說去故至今默默卿等豈不諒之以予無樂爲君之心自恨冥頑之甚何幸天祐神隲吉地遷奉之禮順成而曩於啓園期迫之日情理自不能抑至有向來之擧亦非謂必無事端矣果然轉輾至此亦何可索言乎歲月如流月朔將改除服在卽今月內必欲收殺之意已有下敎而昨夜始聞賓對將行果欲早朝引接洞說底蘊承旨及沈興永之疏添得意外事端誠可痛也卿等所奏上逼二字聞來何等驚悚而猶以不敢奉承爲定前後數示至於駭瞻驚聽之敎亦豈予樂爲者哉自去月晦前至今凡幾旬矣當食而不能下咽當夜而不能就寢今日過午亦是空腹矣然而紛紜之擧愈往愈甚是必以不能寢食之敎歸之于托辭設言縱綠予誠意之不孚亦豈曰有臣分乎又況今日明日自朝至夜疲於酬接殆難支堪只是外存形穀而已本宮展誠尙今闕禮此事未妥帖之前蓋不欲擧頭而出故耳興言及此他尙何說遂下一字史官以不敢聞之敎不爲書出之敎曰此則惟在卿等之開口與不開口卿等若知有君臣之義則似不當更有云云卿等諒之今若幷令合啓而勿爲則此卽行不得之事也但近日聯疏聯箚及請對等事幷更不煩則予之前後所下傳敎亦當還收卿等如欲使予得保疲憊之精力留意軍國之機務少有以仰副付畀之托則近日擧措止息一款當不待更言而快諾予不多誥卿等須一齊仰奏右議政金鍾秀曰臣等忱誠淺薄不能仰格區區願忠之意反以應文無實爲敎臣無容更達矣在前亦以非常之敎還收事屢次仰請而今此下敎又非比前日下敎也先得還收之請然後臣等始敢開口亟降還收之音千萬伏望予曰卿等若依俄下下敎以勿復爲之仰奏則今者下敎亦當還收矣鍾秀曰今此筵敎中不忽聞不敢聞之句語卽賜還收則向後事諸臣亦豈不對揚乎予曰卿則大臣有難屢次强迫承宣及三司諸臣以次仰奏大司憲李▣曰今承下敎誰敢更言而下敎還收前誰亦敢仰達乎予曰近日擧措盡爲停止則下敎還收亦何難也玉堂亦爲仰奏校理徐配修曰今者下敎還收前無以仰達矣予曰登筵諸臣不獨都憲一人相議停當一齊仰達可也旣有合啓勿禁之命開示一條路則亦何持難乎▣曰下敎若卽還收豈無相議而商量者乎配修曰下敎則旣不還收本事則大關義理有難以勿爲仰奏矣予曰然則復欲聞俄者一字之敎而然也必不欲停當仰奏乎▣曰聖敎至此何敢更事煩聒而莫重義理有難猝乍間停當矣予曰近來擧措無非劻勷則有何義理之關重乎三司退於楹外詳細停當▣等少退鍾秀曰日勢過午朝水剌尙此不進下情焦迫已不勝達矣使之少退於閤外似宜矣予曰尙未聞卿等勿爲之言予何必進水剌乎又下一字上同之敎▣等進前奏曰聖敎至此原啓外疏啓請對等擧措自今日謹當停止矣予曰諸議今皆歸一三司豈欺予哉承旨亦爲仰奏承旨朴鎤等曰自上若無過中之擧臣等何敢煩聒三司亦無紛紜則政院又何瀆屑乎配修復欲仰奏予曰俄已一辭仰奏又何敢更言乎當該玉堂遞差鍾秀曰不敢聞不忍聞之敎旣至於此而日已過午之後至有三司承宣分明仰對後當進朝水剌之敎且合啓旣自在則自上令諸臣仰諾者只是近來逐日聯疏聯箚與求對院議啓更勿爲之之敎則三司承宣之一辭仰諾者固其宜也近日紛紜止息之後前後傳敎中過中非常之敎及許多處分傳敎一竝收還前此旣承下敎今日又承下敎矣今則諸臣旣已仰諾前後傳敎中過中非常之敎及前後朝臣與儒生處分傅敎請一竝還收敎以到此豈可食言乎依爲之以示出場快帖之意去九月二十八日大臣與條批答中自過擧至駭擧十六字及十月十二日大臣請對啓辭批答中卿等欲奪以下三十字及二十日時原任大臣上疏還傳傳敎中自卿等少無顧忌至之心八十六字及二十一日大臣處分勿施傳敎中竝姑二字及二十六日掌令許晪上疏傳敎中自效嚬至陳者五字及二十八日副修撰尹羽烈上疏傳敎中自豊倉至經費九字竝抺去十月十三日禮曹參議金履成削職傳敎及十七日校理李遇濟等譴罷傳敎及二十日請對諸承旨罷職削職傳敎及二十五日館學疏頭進士尹行進四學疏頭幼學沈鈁方外儒生申奭相等停擧傳敎及大司憲洪秉纉等分竄傳敎及二十六日泮堂罷職傳敎及二十七日聯箚玉堂削職獻納金光岳削職傳敎請對三司投畀校理李冕膺等罷職傳敎及二十九日徑出玉堂申獻朝削職隨參玉堂罷職疏頭承旨削職傳敎及三十日備邊卽畿沿充軍傳敎及陳疏承旨罷拿分竄傳敎竝還收仍命諸臣就座命司直鄭民始進前曰俄者疏批旣悉敷心之敎而卿之今番遭罹予欲無言大抵卿至今得免鋒鏑予則曰是亦意外云耳近來事遠避之嫌不可不顧況今以卿地處出寓江郊乘機敲撼之輩伺釁而闖發者此也此後則還入城內從仕官職與一世人同流合汚則在卿豈不美耶卿雖從宦予豈忍任其睢盱之場致有迫隘之境乎依此筵敎須卽入來民始曰臣豈是抗顏登筵之人而俄承恩敎又有不進水剌之敎故冒登前席今則數十年事君之誠徒歸虛事矣予曰胄筵舊僚只是卿與右相右相亦幾次遭罹乎今玆下敎在卿必欲無卽當之擧又欲爲得生之路須遵下敎民始曰曲被恩澤莫與臣若也屢蒙庇覆莫與臣若也殿下輒欲曲保而臣自陷罪戾不忠無狀又莫與臣若也臣旣如此生亦何爲予曰卿何必至於死也今若致死可謂適中其願都不成說矣卿之江居亦非長久之計今以此執迹論之則豈非可疑之端乎右相亦以鄕居世人歸之添罪之一端今予過午而朝水剌尙不進御聞卿入城之言然後當還內矣民始曰以此以彼臣之不忠無狀無容更達而不有人言何敢復入城闉乎予曰卿之入城不必指日爲之從便入來可也目今變起於骨肉又未保卿等則予安有置面之地乎到今卿之去就爲予貽累卿須諒之鍾秀曰從宦一節雖不仰承入城與否先卽奏達好矣民始曰有難指一仰奏而當觀勢爲之矣○承旨朴鎤啓言次對未罷之前兩司諸臺徑先出去請推考從之
정조 13년 · 강
判府事蔡濟恭陳箚賜批
정조 13년 · 목
箚略曰臣之總護之任受命於都監事役幾完之後其所自盡者不過陪扈於大輿之行攀號於玄宮之閉而已此固臣分之當然初無勞勩之可言則鞍具天駟一之濫矣其可再乎臣宜卽請寢而始値懲討方張未遑言他終因天聽莫回無面可顯迄玆因循臣罪尤無所逃伏乞收還成命臣於治箚將上之際得見小報知有備局次對不許召接之命近日朝著之不得寧息自外面觀之雖屬可悶顧其事則天經地綿之所不容已者殿下有何可怒於其間乎臣於昨夕聞今日次對將會竊幸朝廷頭緖將有整頓之望矣夫何聖心失本辭敎轉嚴幷與廟堂機務之重而不欲諮詢未知殿下將欲置國事於何地也伏乞卽寢所下傳敎召見大臣備堂以謀軍國之事批以日前金判府箚批略言當受之意今於卿箚豈有異辭況時日如流月朔將改自此儀物卽吉而終天之慟更無可寓之所俯仰慨廓益不禁神思之迷錯際玆酬應豈所可强而洞諭是急初欲循例引接爲不誠無狀者所作鬧不得不有俄下傳敎卿何曰云云乎卿須諒之諒之以近日惹擧之快卽妥帖一款才因筵席辭敎自三司承宣至于大臣卿宰無不一辭勉承適因箚到先此報喜筵話仍令史官錄示在家諸大臣處此批亦令傳示僚相也仍敎曰此批答遣史官傳諭適於此時判府箚入啓批中略及今日事實此批答卽爲傳示諸大臣俾知今日出場之由爲好此意一體傳諭
정조 13년 · 강
罷當該金吾堂郞職
정조 13년 · 목
禁府以前承旨朴聖泰杖八十收贖奪告身三等啓敎以附過放送又以前平安兵使李明運原情啓請議處敎以年老之人不可滯囚以待照律國體所在亦不可循例處之罷職放送又以都監哨官黃河潤原情啓請刑推得情敎以放送自該營處置○政院啓言卽見禁府公事則俱不踏印臣之矇然捧入不勝惶恐原公事改修正莫重奏御文字有此做錯當該堂郞所當重勘而本院請推外無他可施之罰何以爲之命罷職
정조 13년 · 강
命水原人以單技都試入格者竝赴殿試
정조 13년 · 목
總戎使金思穆以水原等邑都試設行狀聞敎曰本府異於他邑水原馬兵宋喆臣特爲直赴殿試事回諭無論別驍士馬兵水原人中柳片騎三技間柳之三中四分以上片之邊二中以上騎之三中以上單技入格者竝特爲直赴殿試與宋喆臣同爲唱第於來春事一體回諭仍令分付該府姓名亦令總使狀聞
정조 13년 · 강
親行朝奠朝上食晝茶禮
정조 13년 · 목
予進詣欑宮外由西邊入揍素甲帳開門周審欑宮內攀拊梓宮總護使蔡濟恭泣奏曰殿下此何事也此何事也今日以後聖人無窮之孝可以無憾殿不何如是過哀不念宗社之重托慈敎之懇惻乎欑宮咫尺陟降攸臨伏想冥冥之中眷顧我殿下殿下又豈忍貽慽於陟降乎予由欑宮出仍手掩素帳俯伏欑宮門外席上濟恭曰伏願少寬聖懷焉臣有奏達事矣予曰卿有何言濟恭曰近三十年奉安之地兼有水火風冰之災始也心驚神Ꝼ誠不知有何樣難言之慮及夫奉出玄宮也銘旌金字宛然可辨木理漆色明瑩如常此實初料之所不及何莫非天鑑聖孝景貺攸臻乎冥頑如臣至今不死得忝敦匠之列仰覩終事之際悲慕之中慶幸倍切聖念若及於此則所宜保嗇聖躬仰答神佑伏念聖人達孝異於正庶倘或以悲哀過節貽損玉體則其於祖宗殿宮之所期望百官軍民之所顒企何哉予曰玄宮奉出時予之焦慮無所不至今旣奉審漆色木理之如常果如卿言常間人家久遠遷葬若有水患則不無氣臭云而欑宮內極其淨潔尤豈不萬幸乎遷奉議定之初已以故鄭領府事事有所酬酢矣當時所見只是木頭一片今審玄宮尤可以無憾於予心思感二字政爲故相而言也濟恭曰鄭領府事之至誠遠慮臣常艷歎之不暇今承下敎自不覺慽感之懷矣予仍詣靈座前披視帷幄顧謂濟恭曰今而後儀物得大備矣不覺涕隨而零濟恭等掩泣亦不敢仰對濟恭曰夜將向曙暫還齋殿千萬伏望予曰予於今日豈可一刻安坐齊殿而爲念老病大臣今欲入齊殿總護使以下權退都監堂郞頻頻奉審宗戚執事輪四直宿仍還齊殿朝奠時至復詣欑宮命總護使都監堂郞入參此後祭奠幷依例入參濟恭曰私家緬禮若遇水患則內棺例或有滲漏之水故昨於奉安欑宮時下塊木比上塊木乍低數分今曉奉審則下隅板合縫處有點滴之淸水狀如聯珠隨結隨滴故承之以小陶益自罷漏時至平明陶盆中淸水爲一升有餘矣予曰然則其在愼審之道必待點滴之快正始可加漆別看役中有慣習此等節次者乎別看役李禮輔鄭汝淵等奏曰私家則用竹尖而莫重之地不敢遽然仰對矣予曰旣是私家所用且有辛亥已例今番亦何可不用仍命禮輔等削竹作尖厚未半分長過數寸奉插于下隅板縫而適當於七星板與地板之界約一刻許抽退竹尖則所滴之水隨尖點點而下遂置小陶盆二坐于下以承之行朝奠禮兼行議政府進香如禮子曰五上司進香當於令日內爲之而一日之中屢次行祭反涉瀆屑朝奠朝上食晝茶禮夕上食夕奠分排兼行事分付又曰各司進香時齊祝依例以宗戚執事中蔭官爲之加漆時至代奠官進靈座之左西向跪讀告文屢度加漆之意初度兼告訖總護使都監堂上及長生殿都提擧率漆工入就殯宮命都廳一人及殯宮所郎廳別工作監造官別看役竝爲入參領議政李在協等曰下隅板淸水點滴處當待快正然後加漆漆布一端姑不黏着以待加漆時何如予曰唯都監堂卽以下奏曰梓官木理至爲堅好漆色無異於新加漆工以爲倭礪石磨正然後可以加漆云矣從之遂以倭礪石磨正上下四方各用條漆布惟下隅板縫約三寸許姑不用加漆訖予俯伏哭宗親文武百官皆同行朝上食兼行宗親府進香晝茶禮時至行晝茶禮兼行忠勳府進香幷如儀予曰夕上食敦寧府進香兼行夕奠儀賓府進香兼行明日朝奠京畿監營進香兼行事分付
정조 13년 · 강
以金載瓚爲承旨前望也
정조 13년 · 목
敎曰今日過晝茶禮後當入往承候明當還詣待諸司預備擧行仍命總護使以下進前曰以予情理豈忍蹔離殯宮而慈敎連下使予蹔還晚來慈候一倍凘綴方寸如灼不得按住不得不蹔爲還宮卿等咸在予有所恃而再度加漆申時爲之下隅板滴水多少頻頻奉審續卽馳報以紓予焦迫之懷都廳及殯宮所郎廳與宗戚執事輪回直宿竹尖奉審時則別看役數人入參詣殯宮俯伏哭仍詣欑宮門外叩擗濟恭等進曰慈宮自朝企待聖駕尙未還宮其爲憂念又當如何節抑還宮不勝至願矣予遂還齊殿具平戎服步至園所洞口乘轎命承旨洪仁浩落後夕上食及再度加漆時入參仍爲奉審後還奏由安樂峴入興仁之門由梨峴入弘化門稅駕由賓陽門還內
정조 13년 · 강
命明日擧動時雲寶劍以今日受點人爲之
정조 13년 · 목
敎曰明日園所擧動雲寶劍以今日受點人爲之侍衛及東西班隨駕亦依今日例爲之百官則徑詣園所隨詣時依例陪從事分付○敎曰明日出宮時刻置之待下敎以單嚴爲之軍兵則平明聚待事分付
정조 13년 · 강
加給啓園時役軍雇價
정조 13년 · 목
敎曰今番啓舊園之役軍人之使役最苦一日之內能竣十日之役元雇價外令兵曹拔例優給領赴下人亦令戶曹米布從厚題給
정조 13년 · 강
定各營門隨輿及隨駕節目
정조 13년 · 목
敎曰明日詣園所時挾輦軍一百名爲之留陣總戎使率禁御外各營入直鄕軍六哨三營入直馬軍隨輿詣江頭時臨時爲之出宮時禁將只率鄕軍一哨除旗鼓爲先後廂詣江頭時訓禁營隨駕各以本營步軍三哨馬軍一番爲之從便就待於園所隨輿時兩營大將率旗鼓前導靈輿渡涉時與龍虎營旗幟依例迎接過涉後不待標信還歸信地靈輿渡步事體自別何拘隨駕與否御營廳及守總兩營各其將臣只率大旗幟迎接靈輿過涉後除標信解嚴事令兵判嚴明約束靈輿奉詣節目中添書改付標事分付初六日初十日舡所渡涉時御前旗幟及隨駕各營旗幟迎接令番則異於常時幷除之事預爲分付
정조 13년 · 목
具平戎服乘轎出賓陽門守宮閣臣李福源等進前問候予曰予之病氣何暇喩乎慈候凛綴比昨愈倍焦廹之極不知攸措而未忍久離殯宮達宵耿耿待曉而發不得安意侍湯如予情境人所罕有尙何言哉李判府與分提調分承旨依例留住明政殿內公廨承候於慈宮差備外續卽馳報出明政門駕馬出弘化門由梨峴出興仁之門由安樂峴至園所洞口降轎步詣齋殿改具緦服詣殯宮俯伏哭移時總護使蔡濟恭進曰哭泣之節本有禮制聖人所不敢過者也殿下每日過哀不念俯而就之義臣不勝憂廹之至況今三度加漆時至敢請止哭予曰予非不知節哀而哀慟弸中莫知然而然矣仍入審欑室謂濟恭曰再度加漆後漆光果益光明而下隅板點滴之水夜來多寡何如濟恭對曰點滴之水自昨夜初更至五更臣與都監堂郞輪回奉審每一更所滴下近一升自罷漏後至日出後則未滿二鍾子而下隅板右邊合縫處雖用竹尖更不點下左邊合縫處用竹尖不過數三滴而止矣予揍素甲帳開門由欑宮西邊親奉陶盆所漏之水示總護使以下曰今則頓止矣仍由欑宮東出掩素甲帳就拜位召見判府事徐命善金熤領議政李在協右議政金鍾秀命善等曰舊壙中夜來停滀之水比初加多火氣冰廉尤分明云回念昨日以前之事伏想聖懷一倍罔極矣予曰予當躬自奉審仍卽步出帷門至布帳紅箭門外命善等齊請乘輿至于再三遂乘步輿至舊壙隧道閣布帳外降輿入審自退壙至舊壙中停滀之水深幾一寸有餘火氣則自外梓宮天板至左右夾板有焦黑之色冰溜則外梓宮左右夾板多有垂垂者矣奉審訖泣謂諸大臣曰如此之地奉安梓宮至於二十八年之久予則猶自視息此何人哉仍出隧道閣布帳外乘步輿楊州牧使林蓍喆以地方官祗迎路左軍幕外予曰舊壙守直雖有軍門而地方官尤當惕念擧行移軍幕近前着意守直切禁雜人仍敎曰以昨日觀之舊園所火巢內外及洞口內樹木惟意芟取不但大關紀綱揆以事體萬萬未安令三營門別定校卒各別察飭至於字內營門倍加察飭更待下敎字內外營門撤廵事卽爲分付仍令兵判更加察飭予曰舊壙至近之處一草一木何敢着手而昨日之內其所偸䂨者不知其數豈有如許紀綱前捕將趙圭鎭使之權察左右捕將卽爲牌招聽傳敎偸䂨人卽爲査出此後亦加窺捕予謂諸大臣曰靈駕宿所晝停所之吹螺及開閉門皆依舊例爲之則渡涉時吹打一款欲令問議於卿等而決之今適入侍各陳所見命善曰吹螺及開門旣已一依辛亥例擧行則渡涉吹打似無異同矣熤在協性源濟恭鍾秀等齊奏曰臣等與判府事徐命善意同無容他議矣命以此分付仍敎曰昨日則靈駕渡涉時各營旗鼓前導隨駕營則依例爲之其餘營門使之從便先詣矣俄聞守禦使言思之及今更爲知委可以擧行隨駕外營門皆於靈輿先廂前各其大將率旗鼓前導至津頭列立渡涉時浮橋左右挾靈輿迎渡事一依筵奏筵敎擧行事令各該營門問于守禦使擧行仍以此意遣史官傳論于右議政總護使一體知悉管攝事亦爲傳諭于左議政若此則龍虎營旗鼓不可只付別將兵判與別將領率擧行事分付壯勇營京畿監營一體導駕迎駕事分付兵曹判書各軍門將臣壯勇營兵房京畿監司皆令躬聽知委筵敎於總護使守禦使事一體分付仍謂承旨洪仁浩曰此傳敎一通謄書往傳于總護使及守禦使仍以下敎申飭各營旗鼓渡涉時若或軍人爭先至沈溺之境又或有不緊校卒乘船之弊各營將臣當以軍律從事八營門旗鼓當分左右各成四隊而畿營守禦廳在前御營廳總戎廳次之訓禁兩營壯勇營龍虎營在後分列以此約束無或踰越之意使兩大臣招致各營將臣一一面飭至紅箭門布帳外降輿步詣殯宮
정조 13년 · 강
親行朝上食晝茶禮夕上食夕奠
정조 13년 · 목
時至行朝上食如儀予曰舊壙中奉出內下別樻贈玉贈帛函舊銘旌舊棺衣舊遺衣權安於丁字閣矣都監堂上鄭昌順率殯宮所郎廳進詣丁字閣礴石上淨處燒火後還奏晝茶禮時至行禮如儀予曰自成殯奠至今日朝奠餕餘爲饋輿士軍及都監所屬園所守僕輩竝爲奉置油蜜果等屬盛杻籠兩都廳監封出付都監運去爲輿士軍中路所饋之資其餘今方分饋令別軍職承傳宣傳官等分掌各船軍人名色一一分饋予仍親自指揮別軍職李儒敬宣傳官具紞承命分饋予曰午時已過陳列及此時爲之再次銘旌當奉安於殯宮內都廳奉入都廳李益運承命奉入予展審訖曰字畵不似老人之筆甚可尙也慈宮必欲親審今當奉入經審後還爲奉來龍亭一坐待令都監郎廳一人陪進予又曰三重棺衣遺衣銘旌疊付時慈宮欲親自爲之銘旌奉入後當一體內下仰想慈心予懷尤難抑矣都監郎廳李命杰承命陪進夕上食時至承旨申者曰朝晡哭旣載於補編而今番則不爲磨鍊請當該堂上推考從之仍敎以今日朝晡哭時分承史作頭都監堂郞居後使之參班予又曰晡哭時至分承旨出去押班軍兵各於其信地使之竝哭發靷在路時亦依此爲之晡哭訖仍行夕上食啓殯奠夕奠時至行禮竝如儀予曰陳列節次幾何爲之耶都廳李晚秀對曰陳列節次依圖式爲之導駕則京畿監司在先當部官員漢城府禮曹戶曹堂上大司憲次之禁府都事二員分左右考喧先廂軍四百名具常時服色三行分立紅蓋二面對立於正中紅蓋之後奉平轎子一坐烏杖差備十六員左右排立內吹十八名具常時服色三行分立宣傳官二員具常時服色隨之仗馬二雙黃龍旗碧鳳旗駕龜仙人旗在宣傳官之後各色儀仗分立於內吹之後又立靑蓋二面於正中其次則前部鼓吹典樂一員隨之禁軍一百名具常時服色環立於鼓吹之外次奉紙牓輿三色燭籠分左右列立都監堂上一員三房郎廳一員隨之其次奉靑陽繖一面靈座交椅傍挾床香佐兒長足兒差備分左右列立次奉香亭子一坐神輦侍衛別監二十六人具紅衣分立左右鳳頭別監二人在前當中次奉紙牓輦三色燭籠分左右列立武兼八員宣傳官四員別軍職四員左右侍衛都監堂上一員大祝一員內侍一員攝司僕正一員箱帕差備各一員具吉服隨之次立方相氏二雙挽章五十軸分左右列立而挽章軍皆具頭布白袍竹散馬一雙竹鞍馬三雙靑繡鞍馬二雙紫繡鞍馬二雙分左右列立次奉彩輿一坐奉贈玉官奉贈帛官銘旌差備褥席差備各一員擧案者四員具緦服隨彩輿後次奉肩輿擔陪軍一百六名前後引軍九十二名都監堂上一員都廳一員一房郎廳一員具緦服隨其後繕工監分差別工作一員具緦服捧持羽葆次奉香亭子一坐香佐兒長足兒各一在前素蓋一雙素扇一雙分立左右忠義衛一員捧持行路銘旌攝相禮攝典儀一員別軍職二員具緦服在前扶策別監二十入鳳頭別監二人各具頭巾白布直領先行次奉大輿擔陪軍一百六十名前後引曳軍一百六十名五色燭籠火鐵燭籠執鐸護軍各成隊伍分立左右忠贊衛六名捧翣扇障大輿左右挾靈輦軍二百名具白戰巾白戰服率領將官具白氊笠白戰服重行扈衛挽章五十軸分左右列立挽章軍皆具頭巾白袍陪往大將一員從事官二員都監堂上二員都廳一員一房郎廳一員代奠官一員舁梓室官二員內侍二員總護使分承旨二員分史官三員閣臣二員都監一房郎廳二員各具緦服分都總府分兵曹堂郞五衛將二員具布笠布天翼布帶白靴佩劍弓矢竝依次分列宗戚執事在其後陪從百官東西班又在其後皆具緦服後廂軍三百名黑氊笠靑色軍服白號衣予曰陳列節次果皆依禮乎都監堂上徐有隣等曰一一按禮而行矣敎以初四日發䩑以二更五點亥正爲之命別軍職宣傳官以啓殯奠餕餘依朝例分饋輿士軍予謂侍臣曰掖屬之逮事者自昨至今哭不絕聲此亦秉彝所同然故任置之矣今則結裹正時漸近宜加靜肅姑令止哭進詣欑宮西邊奉審玄宮顧謂都監堂郞曰下隅板竹尖所用處今雖無點滴之水結裹時合縫處塡補何以爲之耶檢校直閣鄭東浚曰以雪綿子作細條塡之爲好矣予曰鄭氏皆習於終事云檢校直閣同爲看檢執事
정조 13년 · 목
遣奠時至行禮如儀予曰自啓殯奠至遣奠祝文告文進香文都廳一人奉詣香大廳後面淨地燒火都廳李益運承命奉出都監堂郞進曰更漏已動請行結裹禮予遂進詣欑宮西邊命承旨李集斗與都監郎廳李命杰奉陶盆中所盛淸水詣舊壙中淨潔處竝器埋置又命總護使都監堂上都廳殯宮所郎廳宗戚執事金箕性洪守榮別看役數人都承旨左承旨左副承旨翰林一員入戶內餘皆整班戶外承旨金載瓚曰結裹時禮判當讀笏記而有病未參參判以別雲劍未及改服何以爲之予曰吏曹參判金憙代呼笏記憙讀笏記曰以巾進拭梓宮覆以繡黼棺衣於是扶策別監進詣扶策鳳頭別監作鳳頭聲別軍職李儒敬朴基豐吳毅常李晳任聖說別看役卞世義丁遇泰李禮輔鄭汝淵等一齊奉安梓宮于平凳上憙又讀笏記曰用複衾藉而收其裔裹之先掩下次掩上次掩左次掩右而合縫於蓋板上下及左邊執事者進複衾外紫紬土紬內白紬藉過兩凳之間以其兩端先掩下次掩上於是卞世義丁遇泰鄭汝淵各持針紉以紅唐絲合縫予親自助裹及掩複衾訖心結臆塞氣度仍至暈塞藥院提調李性源等涕泣扶護退立欑宮外席上憙又讀笏記曰以白布紏作兩股合爲小絞索一條橫匝以結者凡七而每絞左右當蓋板袵合之下作十字形相連周匝自成一縱絞又以白布三股合爲大絞索一條橫匝以結於七絞之間者凡五而每絞左右作十字形相連周匝爲縱絞如上法而但此十字形當底板袵合之上乃設輪臺板於兩凳之上鋪褥席於輪臺板之上於是執事者隨笏記而擧行又以下油芚仰裹次以上油芚覆之予曰油芚連綴時勿用紅絨絲而紅絲爲綬於油芚四末以維結之又用紅氊上下再裹如油芚之制洪守榮吳毅常丁遇泰各執針而合縫之憙讀笏記曰安梓宮於其上以紅綿布作帶從結裹之上橫結於輪臺板左右上中下圓環又以白布作帶先以一條中屈分半自輪臺板下端之上左右夾繚至上端之上兩末交過而各貫於上環以其餘端爲曳索次以一條中屈分半又自輪臺板下端之上左右夾繚以上以兩未各貫中環連貫上環貫於中環以其餘端爲曳索次以一條中屈分半又自輪臺板下端之上左右夾繚以兩末各貫下環連貫中環還屈之貫於下環以其餘端爲曳索於是執事者又隨而擧行憙又讀笏記曰覆以畵黼大棺衣於是金箕性洪守榮奉進大棺衣予奉審至此氣塞尤倍不覺俯伏於席上性源卽出以陳皮便香附縮砂等分煎水和蘇合元五丸入來奉進予飮未及數次旋卽吐出仍又俯伏席上呼吸久未通利久之膈氣乍降濟恭進前曰臣伏覩殿下哀毀太過至於御䄂上血淚斑斑臣民焦廹已無可言洋洋陟降之靈亦豈不悶然監臨耶穩奉梓宮宅彼佳城儀節事工又皆順成殿下之誠禮克伸而在天之靈亦當悅豫於上矣殿下於此豈可一味任情不自保嗇耶予曰予豈不知此而雖欲强寬實難自抑矣膈氣如此之時若用燒酒少許則爲救急之方矣仍命內侍取燒酒少許以來承旨徐鼎修和蘇合元三丸以進予進御訖予曰遣奠旣過結裹垂訖留都百官先詣路祭所陪從百官竝於挾路成班以待事分付承旨洪仁浩承命出傳宣傳官李基成進當中排設廳正中跪達靈輿陪從各營懸燈取稟予曰靈輿離發嚴節次以三吹磨鍊兵判依例八稟於殯宮兵曹判書尹塾跪進軍令於中排設廳正中宣傳官奉令曰起來宣傳官跪達初吹右議政金鍾秀詣欑宮南北向跪達曰右議政臣金鍾秀謹以吉辰啓欑宮仍降復位宣傳官跪達吹哱囉錊鉢鳴取稟又達招搖旗三行分立又達二吹繕工監官員帥其屬陞撤欑塗宗戚執事分撤饌卓予曰遺衣稱精摺同奉于紙牓函所奉土藤方箱下邊而三重棺衣及銘旌同奉于玉帛函彩輿中兩都廳一體照檢陳列圖式雖有肩輿後及大輿後都廳各一員陪從之文而今則肩輿置之以大輿奉詣都廳二員竝從大輿之後檢飭凡事而小輿後則陪從閣臣與分承史分東西陪往
정조 13년 · 강
靈輿自欑宮進發
정조 13년 · 목
亥正前一刻內侍奉出贈玉帛函授執事安于彩輿次奉銘旌函授執事安于彩輿俱以紅紬維結進發神輿前三色燭籠神輦前三色燭籠侍衛別監以次入排于帷門內左右階下內侍奉香爐香盒授執事安于香亭子進發宗戚執事洪後榮金在昌等奉奠器先行攝相禮朴聖泰具吉服進當靈座前跪贊請降座宣傳官李基成進當中排設廳正中跪達三吹大祝李濟萬具吉服奉紙牓函安于土藤方箱裹以袱進詣神輿前攝相禮跪贊請進發都監郎廳與尙衣院官員陞撤靈座及床卓諸具各授牌將先發神輿到紅箭門外攝相禮跪贊請降輿大祝奉紙牓箱詣神輦前攝相禮跪贊請陞輦大祝仍奉紙牓箱安于神輦攝相禮跪贊請進發宗戚執事以奠器置于輦前吉儀仗及各色燭籠以次前進神輦至路祭所攸司前期設靈帳宮於洞口外南向施屛帳南置帷門設靈座於帳宮正中又設帷帳連於靈帳宮之西以爲大輿小駐之所進饌於靈座前設百官位於帳宮帷門外東西北向攝相禮進當輦前跪贊請降輦陞輿內侍以腰輿進紙牓輦前大祝奉紙牓箱安於腰輿至帳宮內攝相禮跪贊請降輿陞座大祝奉紙牓箱安于帳宮中靈座班首以下行禮如儀奉辭訖攝相禮進當靈座前跪贊請降座陞輿內侍以腰輿進帳官內大祝奉紙牓箱安于腰輿內侍奉腰輿進輦前攝相禮跪贊請降輿陞輦大祝奉紙牓箱安於輦攝相禮跪贊請進發都廳李晚秀李益運奏曰路祭禮畢而神輦進發矣鳳頭別監扶策別監大輿前火鐵燭籠以次入排於帷門內左右階下內侍撤銘旌及趺次撤素扇素蓋及趺捧持先行到紅箭門外各授忠贊衛及捧持軍內侍奉香爐香盒授執事安于大輿前香亭子進發宗戚執事結裹執事詣欑宮內覆素錦褚用紅綿布帶白布帶橫結於輪臺板左右上中下圓環予俯伏哭移時不能止濟恭曰發靷正時已屆伏願少加忍抑克完大事予更詣欑宮內奉審顧謂濟恭曰結裹儀節丙午禮葬時予自看檢指揮今番依式擧行如是恰好無欠一愴一幸予懷尤難抑矣濟恭曰結裹節次之十分完美前所未有也予曰別軍職及別看役與扶策別監進前低擔勿用散輪晝停及丁字閣奉安時皆勿用散輪攝相禮朴相卨具緦服進當梓宮前跪贊請陞大輿濟恭帥舁梓宮官奉梓宮忠贊衛以翣障梓宮進詣紅箭門外奉梓宮陞大輿都廳李益運奉奠器安于本盒臺攝相禮跪贊請進發都監堂上徐有隣曰大輿奉詣時箭串橋及纛島浮橋似有路狹之慮請擔陪軍左右各一井權爲除減以便奉詣之地從之素儀伏及各色燭籠以次前進都監郎廳撤梓官諸具各授牌將先發於是神輿在前神輦次之彩輿次之小輿次之大輿在後時予在大輿後數步哭踊之際血涕隨下命善泣奏曰自此距江頭道里殆近二十里而今幾夜半矣平明奉詣晝停所亦恐未易少加寬抑使董事諸臣安心擧行予膈氣漸加未之省察諸臣以薑茶一鍾奉進而不能進御濟恭仍飭執鐸者齊聲振鐸大輿至路祭所予欲爲步從命善等力請乘轎不許命善等顧謂內乘促進坐馬而前曰乘轎終若不許則顧以坐馬陪詣焉予曰卿懇如此不得已乘馬矣顧謂諸大臣曰予今神思昏迷殆不省覺大輿奉發時果無欠極穩耶命善等曰擔陪軍之擧行節次非但鍊熟亦皆操心竝力奉運之時仰瞻幄帳儀物曾無半分搖動比如俗所謂平盤之盛水此蓋由別契軍雇用出於聖衷之獨斷孝思攸及臣等不勝欣幸之至矣遂乘馬前進靑紗燭籠一雙欲前導命却之又屛黑蓋於馬後在總護使陪往大將之前隨大輿進發
정조 13년 · 목
領府事金致仁病勢危急不能赴師期有是命
정조 13년 · 강
命御營廳加意察飭舊園所樹木
정조 13년 · 목
御營廳啓言依傳敎舊園所火巢內外及洞口內樹木芟取禁斷次將校二人軍四名今日爲始各別申飭敎曰本營異於他營卽字內營門此後若有一毫不勤卿難免其責愓念擧行
정조 13년 · 강
園所都監以穿壙畢役馳啓
정조 13년 · 목
狀啓以爲退壙金井排設後穿壙當日申時畢役已爲鍊正假隅板開拆奉審則外梓室內亁淨無欠奉進正隅板審量合縫後仍始加漆假隅板還爲入排依例懸紙帳別爲遮設堅封誌石樻四坐竝盛石函埋安於魂遊下礴石下後仍設下礴石
정조 13년 · 강
靈輿次纛島晝停所
정조 13년 · 목
予具緦服乘馬隨大輿之後大輿自舊園所至馬場車峴纛島晝停所輿士軍凡三次替運攸司先設大輿帳宮於浮橋之前南向因設靈幄宮於其石紙牓輦至帷門內大祝李濟萬奉紙牓箱安于腰輿至帳宮門外移安于帳宮中靈座儀仗列於帳門外左右大輿至奉安帳宮如上儀予先詣紙牓靈座前奉審仍詣大輿帳宮內奉審仍命行朝哭分承旨申光履朴宗岳率陪從官行朝哭承旨金載瓚曰晝停奠時至矣予還就靈座前行禮兼行朝奠朝上食如儀予曰野次當曉禁喧雜人等事各別申飭輿士軍炊飯禦寒之道令都監及輿士大將各別申飭俾無一人呼飢寒之弊予暫欲就小次小次不設於帳宮近處露立移時承旨申耆請當該司鑰令攸司科治從之仍命事過後擧行載瓚以行幕之不爲待令請當該大將推考從之載瓚等曰大次排設在於大輿帳宮之右而許久露處不勝焦悶暫請移就焉予詣大輿帳宮內奉審訖入大次連飭都監及輿士廳善饋擔陪軍又飭各營門將臣未明前無得以旗鼓登船俾免雜還之患又命承旨閣臣分詣靈座帳宮大輿帳宮之外頻頻奉審回奏
정조 13년 · 목
予具緦服出就大輿帳宮奉審訖仍詣靈座帳宮宣傅官李基成跪達靈輿陪從各營落燈取稟予復詣大輿帳宮內奉審判府事徐命善進曰天色已明軍人善饋而整待自此距果川雖爲四十里以新作路之故頗迂遠奉詣時刻已至伏願節哀忍痛以爲大事無滯之地予曰卿等使予忍離此帳宮乎諸大臣等泣奏曰每一哭泣哀毀過節如是而聖體能無損傷乎仍進前扶護出就哭辭位予曰靈輿奉安時予何可不躬審乎詣靈座帳宮親審奉出時節次竝如昨日儀仍詣大輿帳宮總護使都監堂郞以下已奉梓宮安于大輿矣予號擗之際膈氣又衝亘藥院都提擧李性源以香橘茶和蘇合元五丸以進大輿進發予詣奉辭位俯伏哭隨駕官以下皆同濟恭進曰臣以總護使今當陪從大輿矣駕到新園洩哀有地終事無憾殿下何如是哀毀過中耶予曰卿今替予陪從每事惟恃於卿卿豈待予申托乎自闕門至園所連立走馬頻頻隨啓以報形止亦令分承旨私書馳報於政院使卽轉稟仍行拜禮步隨大輿後數步於是八營門用起火一枝相應旋以旗鼓依次登船挾浮橋分左右而行大輿將及浮橋予住江岸承史閣臣環列侍立百官散班及父老士女之簇立者未及回旋相雜於侍衛班祗候大輿哭送無不悲號摧咽大輿登浮橋振鐸之聲愈益整肅少頃載瓚奏曰大輿平安渡涉後形止總護使已馳啓矣予曰浮橋渡涉如是神速使予不得久立瞻望將何以爲懷耶命善等曰浮橋之設剙自聖智渡涉之時其堅無異陸地比船艙可謂萬全聖孝所感事事順成臣等仰瞻聖上過哀之節則心焉如灼若念大禮克完之幸則慶實無比矣予曰浮橋一事予亦憧憧今而後予心少安
정조 13년 · 목
予立江岸大輿後廂轉至灣曲之後諸大臣請還宮予還入大次改具平戎服乘轎而出領議政李在協啓言郊次住駕時行幕例爲預設而今番催促之下不卽待令事甚駭然該軍門大將請罷職命越俸一等判府事徐命善曰明日動駕時司僕提調當爲隨駕臣旣承留都之命右相所帶二提調遞仍當否回啓未下臣之所帶特爲許解俾便公私幸甚予曰卿爲司僕一提調右相仍帶二提調則體例相妨且兼帶太多右相所帶自當作窠矣仍命司僕提調口傅差出予曰舊園所丁字閣祭器庫守直房各樣燒火物種使地方官楊州牧使林蓍喆都監郎廳李命杰殯宮所郎廳尹光碩守直以待欲送承旨一人眼同燒火矣別雲劍趙尙鎭假承旨差下使卽進去一一監視先以形止狀聞後復命駕由箭串橋旺十里入興仁之門由梨峴入弘化門稅駕由賓陽門還內
정조 13년 · 강
飭諭總護使蔡濟恭
정조 13년 · 목
敎曰江頭祗送歸來此心益復莫逮待曉雖當雖發此時憧憧卿等豈待下諭而知之奉輿一應諸事悉委於卿等卿等須悉予意隨事盡誠明日則早早奉發然後夜深前可到新園所軍令總護使量宜磨鍊軍令擧行節次令分兵曹堂上爲之到新園所後解結裹安凳上時上高下低初七日予詣園所似當侵夜加漆畢度後塡綿着漆布仍爲結裹以待駕到如過戍初亦卽上山以待之意預爲知悉靈駕陪從軍兵及輿士軍等各別勞問軍兵晝則療飢夜則饋粥今下濟衆丹一封如有病傷者毋論員役軍人劃卽分給輿士軍及差備軍昨有祭物退饍籠先送者令別軍職李儒敬與分總管任嵂都監都廳李晚秀李益運眼同一一分兩次均饋果川站以後餕餘亦令從便分饋事總護使知悉事下諭于總護使
정조 13년 · 강
命明日擧動時傅語軍只以部字內擧行
정조 13년 · 목
敎曰明日擧動時傅語軍只以部字內爲之外方傅語則置之靈駕過地方後傅語軍除信箭卽爲解嚴之意分付三邑地方官事卽爲下諭于畿伯初七日詣園所時果川水原境內植炬勿爲待令以行炬爲之事一體下諭又敎曰明日出宮三嚴以卯正爲之聚軍以平明爲之事分付隨駕營門及留都營門仍以此意言于留都大臣○因禮曹詣新園所出宮節目敎曰程道旣遠陪從官只佩劍事分付
정조 13년 · 목
自晝停所進發几七次遞運至果川宿所紅箭門內攝相禮進當大輿前跪贊請降輿左議政帥舁梓宮官捧梓宮由添補閣進詣大廳內欑宮平床上正南首設幄如初攝相禮進當紙牓輦前贊請降輦乘輿大祝捧紙牓箱安於紙牓輿至帷門內攝相禮贊請降輿陞座大祝捧紙牓箱安于靈座內侍設香案于前設銘旌于右近南玉帛安于左右輦輿儀仗分列於帷宮外陪從群官權退夕哭奠及上食時至行禮竝如儀
정조 13년 · 강
靈輿自果川進發次新園所
정조 13년 · 목
行朝哭朝奠及上食竝如儀宣傳官跪達三呎如例進發時至攝相禮進當神輿前跪贊請降輿陛輦大祝捧紙牓箱安于輦攝相禮進當梓宮前跪贊請陛大輿左議政帥舁梓宮官奉梓宮陛大輿南首銘旌及翣以次陳列攝相禮分詣紙牓輦前大輿前贊請進發俯伏而退儀衛導從如初凡四次遞運至沙斤峴奉大輿神輦暫住於幕次輿士軍饋飯後仍卽進發凡三次遞運到水原新邑內幕次行晝停奠訖仍卽進發凡六次遞運至園所丁字閣正階前攝相禮贊請降輿左議政帥舁梓宮官奉梓宮安于欑宮內榻上攝相禮詣紙牓輦前贊請降輦陛輿大祝捧紙牓匱安于腰輿至帷門內攝相禮贊請降輿陛座大祝捧紙牓匱安于靈座內侍立銘旌于靈座之右素扇素蓋分左右吉凶儀仗退住帷門內設奠如儀兼行夕上食晡哭夕奠行四度加漆別軍職別看役解結裹都監堂郞一齊奉審下隅板點滴之水幾盡乾淨複衾不甚淋濕紅氊衾初無濕氣設下塊低於上塊因下敎也別看役等又用竹尖奉插于下隅板合縫處少頃略有點滴長生殿提調率漆工加漆而下隅板點滴處則姑不用漆布欲驗夜來點滴故也內侍守直于欑宮左右宗戚執事都監堂郞輪直于中排設廳
정조 13년 · 목
具平戎服乘轎出賓陽門守宮閣臣李福源藥院都提調李性源右議政金鍾秀進前曰伏聞大輿已於昨日午後奉詣果川宿所今已平明想已進發一向穩奉軍丁亦無一人有頉云下情不勝愴幸伏想聖心於此少加寬念矣仍爲問候予曰昨晚雨意頗緊故心切悶慮未及申時伏聞奉詣宿所之報予懷少紓慈候凛綴比昨無減而今日爲寬予離側之情事勉進米飮之屬予之膈氣苦歇無常何暇言乎福源等曰今日大駕宿所定以果川則何必侵早動駕乎予曰予未及諭之矣以予憧憧之心一出闕門便欲奮飛且今日宿果川則前站頗遠必也侵曉發行然後明早可詣園所予之勞頓姑勿言百官軍兵之連夜勞憊亦可念今日欲晝停於果川仍爲前進止宿水原新邑今不必別下傳敎右相以此意知委隨駕營門及隨駕官仍謂福源曰卿與分提調分承旨同在一處頻頻承候于慈宮續卽馳報一如前日爲也出明政門駕馬出弘化門由梨峴興仁之門旺十里渡纛島浮橋至沙坪店前路引儀金思卨成殷柱二人在前混入於駕前侍衛中未卽下馬命拿入敎曰當此悲遑之中每事雖不致察如爾小官安敢攔入衛班乎命拿出仍爲汰去至果川縣門稅駕入行宮敎曰日勢尙早雖半日之頃何以遲待今日宿所進定於水原新邑站乘轎出行宮性源及藥院提擧尹塾進前以香橘茶奉進進御訖予曰連接總護使狀啓水原晝停奠後軍令在於午正三刻云伏想此時已爲奉詣于園所矣性源曰今日日氣比昨益暄大輿奉詣之節如期許多軍人亦皆無病云事事莫非天祐而神隲矣至沙斤峴下轎馬屢跌承旨申耆曰莫重駕轎馬全不擇立當該司僕寺官員所當重勘而本院請推之外無他可施之罰何以爲之乎予曰此時何必出擧條姑俟還宮可也命司僕提調許遞又命兵判尹塾入侍曰以卿爲之卿其各別檢飭仍命選馬以備駕遂降轎乘馬踰沙斤峴將乘轎予曰昔在庚辰溫幸時晝停所在於此地予將親審矣遂移駕就之舊基在路右田畔約數三間許微有堦形雜草被之予顧謂諸臣曰此地不過數間伊時晝停排設何以爲之耶仍命京畿監司徐有防率此地居民曾經庚辰仰瞻者來待有防以三人來待前奏曰三人中一人果於庚辰年得瞻羽旄者二人年雖老而不得詳記云矣予曰無怪其然矣命畿營給米予又曰昔年駕過此地睿敎若曰犬駕晝停所在彼岸豈可復設小朝晝停乎仍令移設於此此事予所得聆今臨此地予懷難抑此後則使地方官略加修築仍謂鍾秀曰彼相望而列立者卽卿家先塋案山云然否對曰然矣性源曰此卽金氏先塋而世世出相素稱五峯山名墓也仍乘轎進發至水原新邑官門稅駕入行宮召見京畿監司徐有防水原府使趙心泰廣州府尹閔台爀果川縣監尹行任曰今日豈有召接之暇而大輿穩奉予心悲幸道伯及地方官不可無慰勞之擧故玆召見矣行過時望沙斤川倉舍一新廣尹之勞多矣台爀曰前倅在任時役幾過半臣不過塗墍而已何勞之有予命香橘茶一貼煎入予曰大輿至園所後陪從各營懸燈閉門定更節次依例爲之之意使宣傳官一員馳往傳諭于總護使
정조 13년 · 목
總護使以下陪從百官行朝哭朝奠如儀長生殿提調率漆工行五度加漆都監堂郞一齊奉審則下隅板終夜點滴之水不滿一鍾許用竹尖處以炭末和漆拌匂塗塡仍加漆布
정조 13년 · 목
具平戎服乘轎出行宮藥院都提調李性源提調尹塾右議政金鍾秀進前問候仍以香橘茶奉進進御訖敎曰待曉欲卽發而隨駕軍兵百里驅馳之餘又因宿站進定無不憊頓勢將稍待一一喫飯前進不至過午朝上食行禮姑待事總護使知悉仍命走馬馳諭天明之後霧氣漸濃殆不卞咫尺性源請掩轎窓不許由上下柳川細藍橋至齋室前稅駕入齋室霧快收而日已舒矣
정조 13년 · 목
改具緦服出齋室詣園上新園所排設甕家與隧道閣一如舊園所布城周圍較濶遠以布帳作外作門而齋室在其內丁字閣左右設以布帳至紅箭門作內作門都監各司假家在丁字閣之右外布城之內予至紅箭門降輿步詣丁字閣內入審梓宮出就位俯伏哭復詣欑宮由東邊門捲素甲帳入審玄宮訖顧謂都監堂上金履素等曰欑宮制度比舊園較敞較精丁字閣造成無一虧欠處多感卿等之勞矣又謂總護使蔡濟恭曰五度加漆辰時果已爲之耶對曰辰時進五度加漆而下隅板竹尖所用處以炭末與漆塗塡後用漆布合縫更加一番漆光則瀅然照影漆布之色與板漆同矣予親審訖仍行朝上食如儀步詣假家內摩視魂遊石之鍊正者顧謂諸大臣曰鸎峯石品何遽不若江華石乎此地有此石材豈非天耶仍詣甕家內周審制度謂履素等曰隧道閣甕家制度比諸舊園亦復大勝矣都監堂上鄭民始曰材木等物皆從外邑貿用故稍易於京司而然矣進詣退壙傍命都廳都監郎廳各一人別看役丁遇泰等揭開退壙四隅布帳詳覽土色訖予曰從前土色之取見者多不過一櫃一函故猶未料純黃紫金色之如是奇異矣濟恭等曰形局之爲無上吉地猶屬術家之言而目見土色之純吉曾是所未覩所未聞宗社無彊之慶實基於此下情欣忭何可勝達今朝大霧漫蔽之中惟此隧道閣之內曾無一點霧氣且於寒朝冷夜風氣栗烈之時入此閣中則溫如燠室祥光所聚吉氣所蘊於此可見矣由甕家內東邊周視屛風石欄干石地臺石引石架石謂民始等曰石物起畵手法何如曾使丁遇泰往審長陵石物制度使之一一依倣矣未知果然否民始曰長陵石物臣等亦嘗奉審而今此石物起畵少無不及矣出自甕家內坐隧道閣南簷階上命大臣諸臣進前各以所見指奏于時四珠之形爲布城所隔命宣傳官權撤之四箇珠形歷歷呈露正對隧道閣南向正中而兩峯向空之案又分明可見矣予曰今當奉審主峯年老大臣及不嫻步屧之人落後可也仍步上甕家後面陟主山中峯移時周審轉向主峯最高處去園上頗遠都監堂上承史閣臣請御步輿予曰將欲轉尋後托山脈及局勢予雖不覺爲疲卿等言甚懇當從之矣遂乘步輿從主峯而下遶出山脊至後托入首處降輿平坐命相地官朴大良朱南述蔡潤銓金養直進前各陳所見大略與所進山論同予曰此山名是花山多植花木好矣民始曰白虎內及安陽里有若干民家而此則當爲火巢內從當撤去矣予乘步輿還到園所相望處降輿還丁字閣西邊小次晝茶禮時至出就位命曾經春桂坊中無實職人竝令入參行禮如儀仍御小次命承史都廳進前敎曰新園所成殯以後餕餘分饋上山軍山役軍人及園所都監所屬而奉置矣近自殯宮侍衛諸臣至于布城環衛軍一一分饋俾無一人或漏又命別軍職李儒敬等分排遍饋行晡哭後行書上字代奠官進靈座之左跪讀告文訖降復位都監堂郞長生殿提調及書寫官錦城尉朴明源陛詣殯宮前審視明源以泥金書于梓宮上隅板命寫字官洪慶運畵員許礛進光漆予曰曾聞泥金和以薑汁則善爲發光云都監堂上出去奉進可也都監堂上徐有隣承命奉進予命別看役丁遇泰匂拌于金字晝上又以土罏盛炭火遠遠照乾訖金字十分精好總護使以下降復位予出就板位俯伏哭再拜在位者皆同仍行夕上食夕奠如儀詣丁字閣西邊小次
정조 13년 · 목
啓殯時至行啓殯奠如儀予俯伏板位哭擗領敦寧洪樂性進前奏曰殿下之任情過哀每每如此昨日拜辭慈宮之際伏想以節抑之意仰奏而今又如此獨不念徑情過哀非所以慰慈心乎總護使蔡濟恭右議政金鍾秀曰結裹節次及啓欑節次當費時刻如是之際正時已過殿下何不念及於此乎予遂行再拜禮濟恭曰禮判以病不得進參請姑許遞從之以鄭昌順爲禮曹判書以李文源爲工曹判書詣殯宮內立于欑宮東昌順讀笏記結裹執事卞世義丁遇泰李禮輔鄭汝淵宗戚執事金箕性洪守榮檢校直閣鄭東浚與總護使以下進詣欑宮內行結裹禮一依舊園所結裹時儀節而只用複衾紅氊衾及油芚則不用爲便下玄宮時解裹節次也次覆大棺衣次覆素錦禇用紅白綿布帶左右周結訖總護使以下降復位予就位哭再拜在位者皆同遷奠時至行禮如儀予曰梓宮上園時陳列果皆依例未暮前爲之乎民始等還奏曰已依例陳設矣于時園所都監前期淨潔壙內外設遮帳屛席於園上閣及隧道閣內以紗籠二雙鍮燭臺二雙燃燭設於壙上又設燭籠二雙於隧道閣都監提調及長生殿提調率工作先詣退壙坼開外梓宮假下隅板整齊以待右議政金鍾秀入自東階詣欑宮南北向跪達啓欑宮如禮執事者進撤欑宮內侍撤銘旌素扇蓋及趺奉持前行遷園都監堂郞引方相氏至退壙上以戈擊壙內四隅而出總護使率舁梓宮官奉梓宮陞輴如禮予攀號之際膈氣衝亘隨輴至丁字閣南邊一倍昏綴俯伏階上性源卽奉淡薑茶和蘇合元五丸以進予進御未及半鍾却之曰臆塞氣短萬無下咽之望其止之性源又以薑茶和淸心元一丸以進予纔數呷還給曰此時服藥情理難堪卿等勿復强勸也仍哭隨輴至奉辭位文武百官成班哭從奉輴軍人及園上役夫扈衛將士皆哭龍輴至隧道閣總護使率舁梓宮官奉梓宮以轆轤車進安于退壙散輪上長生殿提調李文源下退壙內開坼假下隅板仍下紙帳設大來往板二立於壙上板上設鐵轆轤機板左右板上兩頭立童子柱四箇童子柱內機板上釘輪筩鐵各四巨里貫布乼其上加回樑二株各端插箭木二箇如十字形以紅色鄕絲三甲所圍結箭端回樑釘圓釘各八箇以白細布編結乼四巨里各繫簪木之端掛於四樑園釘間又於童子柱回樑上橫加中防木二箇又於鐵轆轤來往板上橫置小防木五箇兩端穿孔以熟麻三甲所二巨里間一尺五寸編結兩頭如連珠間置散輪木一箇拘捧機左右柱外設小獐山伊各二坐加來往板二立自壙上來往板至隧道閣二十尺許又設獐山伊四坐其上橫置大防木二箇又加大來往板二立板上排置粉漆散輪木十五箇與肩輿機頭連接相等園所都監堂郞以下率別看役及匠手以俟
정조 13년 · 목
予奉審金井機左右四方訖出就隧道閣東邊小次連飭禁漏隨告漏籌又命承旨閣臣等曰夜中定時最宜審愼卿等輪回往禁漏詳細看審右相方帶雲觀提擧躬詣詳報已而禁漏以下玄宮正時前一刻入奏予詣隧道閣內傳玉帛位北向立執事各捧玉帛函以次跪授近侍近侍南向跪進予以次受之傳于領議政李在協在協以次跪受入跪奠于退壙之西予還就布帳外露坐禁漏以下玄宮正時入奏於是園所都監先以貼木三置于外梓宮內一橫置于北二縱置于東西又用槊木以其末端稍薄處向北縱置於兩傍貼木之下設貫軸木於退壙輪輿之北端左右各一長一尺四寸北高六寸圓鑿其間濶二寸高四寸上下各留一寸外則殺其南着兩鐵釘造小輪軸細腰如揭簾所用者用園鐵釘二通貫於左右貫軸木又以小木丸四分置於兩輪軸上下以紅絲爲索而中屈之向梓宮南端環繞以其兩端各繞左右輪軸之腰引出其端又令別看役數人助之時總護使內外都監堂上都廳三物所郎廳李命杰李祉源時原任大臣宗戚執事別看役在甕家內餘外官員無得入參宗戚執事去素錦禇解結裹以轆轤熟麻裹白苧布乼二巨里鐵轆轤白細布編結乼四巨里奉梓宮稍陞後撤去結裹及小防木散輪木徐徐奉下又撤去壙上所排鐵轆轤及來往板宗戚執事撤大棺衣右議政金鍾秀由層階下退壙中以雪綿衣綿紬巾漬香醞蘇合水淨拭梓宮而遺衣先已奉安于梓宮上銘旌縫綴于棺衣上黼翣黻翣各二以泥金畵棺衣左右總護使以下退伏初階外哭盡哀予叩擗之際膈氣衝亘時原任大臣承史閣臣驚遑進前力請止哭而氣結臆塞不能答長生殿提調李文源以支機木背負梓宮下隅準限奉入後撤梓宮內所設乺木隔木等屬總護使以下又爲退伏於初階外哭再拜予氣益凛綴左右挾掖僅行再拜禮時原任大臣承史閣臣及別軍職進前扶護還小次都監提調及長生殿提調率其屬取外梓宮正下隅板合之其合縫處周回以漆塗細布領議政李在協執義朴聖泰竝監封標玄宮門三物所郎廳李廷恢將厚紙膠貼下隅板正中聖泰暑以臣謹封右議政金鍾秀覆土九鍤都監堂郞率工作先以泥灰塡補左右墻灰壙中南距三尺橫置隔板築灰如三墻補築半釜之形除地於甕家之左觀象監祠石土如儀燒火諸具於栢城內庚地焚之虞祭時至親行奠幣禮初獻禮判府事金熤領議政李在協行亞終獻禮訖大祝捧紙牓櫃安於腰輿都監堂上及本園官承旨李集斗同爲陪進埋安於曲墻內予袛送於丁字閣東階下步出紅箭門乘步輿還齋室敎曰大禮今已克襄此時入覲慈宮不可一時遲留明日早發水原新邑晝停果川宿所再明日還宮令兵曹路程卽爲改磨鍊明日軍令以辰正爲之是夜步輿詣園所親審役事凡二次
정조 13년 · 목
天未明復以步輿詣園所至紅箭門降輿步詣甕家內指揮役夫謂總護使蔡濟恭曰昨朝聞霧氣漫蔽之時甕家內明淨無一點云果然否嘗伏聞乙卯正月二十二日亦有霧氣云昨日之霧不亦異乎仍命濟恭退憩步出作門外乘輿還齋殿尋復詣甕家內蕫役飭饋役夫以禦寒之資濟恭又力請還御齋殿從之
정조 13년 · 목
具緦服乘步輿詣紅箭門外降輿詣隧道閣版位行辭園禮進審甕家內還就紅箭門外乘步輿命承旨李集斗仍留園所以待半月形地平退壙築灰一階奉審後追到還齋室改具平戎服乘轎出齋室由上下柳川至水原新邑鄕校前儒生十餘人袛迎道右命開作門而召見仍諭以明春園行時設科試士勤修學業以爲觀光之地承旨申耆啓言駕轎馬申飭非止一再而今復如前不謹事甚駭然本寺提調所當重勘而本院請推外無他可施之罰何以爲之命從重推考又敎以司僕一提調許副提調遞差司僕內乘僉正竝汰去至水原府官門稅駕入行宮命京畿監司水原府使率父老校屬來待仍命戶曹判書徐有隣入侍以下敎傳布民人曰自予御極以後無一惠澤及於爾等心常愧忸況今遷奉之禮國家莫重之大事也寡人結轖之宿心也他不暇顧爲盡情禮使爾等有遷徙之勞爾等雖以秉彝之心不爲重遷而憚勞在予心何嘗少弛今幸大禮克完終事伸誠追惟庚辰往事予懷一倍難抑是地是民卽予松楸桑梓之人也雖於尋常動駕之所尙有蠲恤之擧況以予顧恤爾輩之心何恩可惜方以給復停還等事章甫設科武士試射等略干條令欲於還宮後別下綸音爾等知悉爾等如有弊瘼及冤菀之可達者其各一一陳之民人等對曰仰覩遷奉順成雖以蠢蠢之心亦切歡忭園所役事凡幾日月而軍人則厚給雇價店幕則申禁徵求至於遷徙之民偏蒙加倍之澤今方結構屋宇墐塞向戶各安居而尃業曾無失所之患擧懷樂生之心又安有弊瘼之可陳冤菀之可達乎有隣等回奏予命本府使率民人先退更將餘意申布予曰水原民人惠恤綸音還宮後當書下營邑相議揭板于行宮仍布坊曲俾各知悉仍命粟米飮一貼煎入進御敎曰自水原晝停站至果川宿所站時禁衛大將率馬兵騎士爲先廂禁軍別將都領先後隊禁軍爲後廂訓鍊大將率兩營步軍後廂尾局稍間作行勿拘絕阻務從緩行又敎曰水原果川官舍宿所處此後動駕時勿稟仍用事分付畿營承旨洪仁浩啓言初吹未下之前侍衛經先離次當該兵曹堂上請推考命遞差乘轎出齋室駕馬召見工曹判書李文源由日用面至沙川店入廣州倉舍降轎小駐乘轎出倉舍由銀杏亭入果川縣門稅駕入行宮敎曰內局都提調聞有所愼許副先卽還第安心調理事遣史官傳諭命京畿監司徐有防果川縣監尹行任率民人入侍予曰俄者水原民人處宣諭之敎畿伯與本倅一一曉諭有防等承命宣布後命退
정조 13년 · 강
以尹行任爲直閣前望也
정조 13년 · 강
遷園都監堂郞以下竝施賞有差
정조 13년 · 강
命以來初設靈駕部從將士觀武才
정조 13년 · 목
敎曰抑情旋駕孺慕靡極神思雖難作氣以今廓然之思無處可寓惟有廣惠一事所以蕫其事識此意水果兩邑纔有別下傳敎而今番遷園時衛士軍兵之效勞古豈有是靈駕陪從京外將卒及各項名色應赴試者當別爲試才而所重自別豈可以尋常別試射爲之試才名號以靈駕陪從將士觀武才稱之日子以來月初推擇事分付禮兵曹輕重雖間自初一至初九日逐日動駕日或再爲道里恰滿半千每見軍兵之矻矻心愈不能弛今旣禮成之後渠輩酬勞之方亦不可不念隨駕軍兵以別試射例試取日子待下敎事一體分付以示予凡屬本園事必欲事事慰悅之意
정조 13년 · 강
有政吏曹判書金履素參判金憙參議曺允大兵曹判書尹塾進
정조 13년 · 목
敎曰肅拜未下諸臺竝許遞今日政以陞六人擬入○以宋銓爲執義尹行晉爲獻納金孝建爲持平李相璜兪漢㝢爲正言相璜漢㝢朴崙壽竝新通也李秉鼎爲右尹朴宗岳爲同義禁宗岳新資也李涑爲鎭安縣監洪樂性爲內局都提調趙圭鎭爲副總管
정조 13년 · 강
總護使蔡濟恭以園所事役馳聞
정조 13년 · 목
狀啓以爲退壙內三物灰杵築天灰與正壙均齊而前面石物今方始役丁字閣大紅箭門撤去後永排紅箭門亦爲竪立
정조 13년 · 목
別單舊外梓宮橫臺板舊贈帛櫃具壙中舊棺衣舊翣扇舊銘旌遺衣函具欑官所排地衣平床席具油芚蘆簟凳塊平塊棺衣函複衾函退壙回南首平床褥席具來往板席具輪臺板褥席具引出索散輪木支來木丁字閣材木地衣平床褥席具朱簾亂簾蘆簟竹索紅箭門以上舊園所燒大欑宮所入各種平席席具素幄仰帳具素帳蘆簟竹簟油芚大廳白木仰帳下排地衣以上果川燒火大輿上下粧及服色長杠機橫杠等諸具支乃木金也只木小枕木層橋馬木擔乼梓官引曳索各樣領索輪臺板褥席具散輪木榼臺具露雨備肩輿上下粧及服色長杠機橫杠等諸具支乃木小枕木馬木擔乼各樣領索散輪正間來往板席具露雨備素錦褚白綾冒具竹散鞍馬車子乼草席具靑紫繡鞍方相氏車子交椅假面乼草席具羽葆機柄竹乼具素扇趺具素蓋趺具行路銘旌杠趺乼螭頭軸具行路翣扇柄竹具輓章軸柄竹桶具火鐵燭籠大燈方燈欑官所排地衣回南首平床褥席具三門紅綃帳彩花㖝心白綾㖝心平塊凳塊散輪雉尾箒大廳仰帳下排地衣靈座滿頂骨覆巾揮帳具地衣平床褥席具屛風交椅覆袱座倚子彩花方席結裹時複衾紅氊衾油芚初棺衣大棺衣大小絞索紅栢綿布席紙環拭中彩花地衣加漆時素錦褚甲衾拭巾雪綿子漆塊木火爐乭煮贈玉外櫃袱具贈帛外櫃袱具誌石外櫃袱具壙中銘旌函袱具遺衣函袱具竹皮方箱子題紙牓卓所排假紬袱平床褥席具紫綾枕神輦內隔襦袱維結紅紬奉安平床褥席具各樣雨備座面紙玉燈函懸索書上字時拭巾啓殯時拭巾外梓官輿揮帳帶具前後燭籠靈座平床架子橫杠乼具大輿下排地衣肩輿下排地衣神輦下排地衣平轎子下排地衣彩輿下排地衣紙牓埋安時所排地衣拜位廳地衣拜位白紋單席尊所地衣盥洗位地衣以上到新園所燒火習儀時假素錦褚銘旌書寫時彩花單席以上都監內燒火○長生殿正隅板結裹所入及雜物燒火別單紅氊二立白木襦甲袱一件油芚二件草席六立熟麻三甲所二巨里布乼一艮衣隔木一雙松竹木一雙支機木一部紅鄕絲大中小三甲所三巨里紅函一部假隅板一部壁楦木三介童子木一介輪輿一部布乼四巨里枕木二雙輪臺板一部敎以郞廳一員與堂上眼同淨處燒火後草記
정조 13년 · 목
錢十八萬四千六百兩零內下十一萬六千五百兩十萬兩水原一萬兩畿營三千兩果川二千兩都監一千五百兩燻造契戶曹三萬九千三百六十兩宣惠廳二十四百八十四兩賑恤廳一千一百兩兵曹五百兩訓鍊都監一千兩禁衛營二千兩御營廳二萬七百兩司僕寺一千兩米六千三百二十六石戶曹一千二百石宣惠廳五百九十六石賑恤廳一千六百三十石禁衛營一千五百石御營廳一千五百石木二百七十九同零戶曹七十同宣惠廳一同三十八疋兵曹五十同訓鍊都監十同禁衛營十五同御營廳十五同平安監營三十同兵營二十五同全羅監營十三同慶尙監營二十同統營三十同布十四同咸鏡監營十同南兵營四同
정조 13년 · 목
具本戎服乘轎出行宮駕馬由和樂洞沙平里狎鷗亭至纛島渡浮橋降轎臨晝停所少頃乘轎由旺十里入興仁之門勞問駕前駕後諸軍由梨峴入弘化門稅駕由協陽門還內
정조 13년 · 강
飭諭總護使及都監諸堂
정조 13년 · 목
敎曰忍抑前發步步回瞻此時廓然莫逮之慟卿等想默認園上工役今日幾許爲之總護使何日當復命諸堂之誠勤亦豈待予言而益加恪勤以體此意事傳于園所都監總護使以下
정조 13년 · 강
命都監儀軌務從纖悉
정조 13년 · 목
因遷園都監儀軌事目敎曰今番儀軌務從纖悉自筵說至儀節及各項造成制度尺數以至來歷意義無不一一備載事令京鄕都監知悉○敎曰今番各都監儀軌致精務詳之意纔有判下於事目而堂郞差出何拘前例京都監則戶曹判書徐有隣爲堂上都廳李晚秀李益運分掌親自編輯外都監則行副司直鄭民始爲堂上郞廳則未知誰某之可合令主管堂上差定二三人就議總護使草記啓下皆令來月內畢修整入啓仍又單抄後考之式送于內閣載之日省錄
정조 13년 · 강
長生殿都提擧以下竝施賞有差
정조 13년 · 목
敎曰長生殿都提調領議政金熤厩馬一匹面給領議政李在協半熟馬一匹面給提調行戶曹判書徐有隣行禮曹判書李在簡工曹判書鄭昌順半熟馬一匹賜給都廳郞廳戶曹佐郞尹達東禮曹佐郞李尙運工曹佐郞徐敎修竝陞敍戶曹正郞李周憲日淺上弦弓一張賜給計士員役工匠等令該曹考例施賞
정조 13년 · 강
命錦城尉家所授田結劃卽定給
정조 13년 · 목
敎曰錦城尉卽先朝儀賓與外廷臣事面自異今番所授田結當依他宮房賜與例仍爲免稅本土地若待望呈遲滞可悶至於量外虛實不但相混民邑自多貽弊無論官屯營屯令戶判往復主家劃卽定給竝與免稅而雖代盡之後勿許出稅永作傳世之庄土奴婢亦令往復卽爲定送後以田結奴婢御覽成册具草記修整入啓事分付戶曹
정조 13년 · 강
命遣承旨致祭于故領府事鄭弘淳
정조 13년 · 목
敎曰玄宮奉出見板漆色光木理堅好益覺前聞之不爽雖在攀擗之中賴以慰心況木端之貯在殿庫以備後日之徵信者思慮之縝密無愧古大臣處事梓室奉審時已以此意言於總護使且況賴是加漆不費力今幸大事克襄惜乎故相之不在世不能面說感謝之情故領府事鄭弘淳家遣承旨致祭祭文當親撰其子壻弟侄中除職如無可爲之人令吏曹問于本家措辭草記事分付
정조 13년 · 강
命分參知鄭存中加資
정조 13년 · 목
敎曰今番賞典無不援例以寓一分表異之意而太難考據處亦難創始始未免趦趄以曾叨挾册之官復當陪駕之任一則以承宣陞資一則獨漏前此曾經桂坊之未陞資者猶令加階況此人乎分參知鄭存中副總管現窠令該曹口傳擬入待下批牌招察任
정조 13년 · 강
命察訪崔大奎守令調用仍飭各道驛馬給糧下送
정조 13년 · 목
敎曰今番畿邑驛馬之勞困卽設驛以後罕有之擧若無別般軫恤何以蘇弊捄瘼乎差使員中察訪崔大奎最效勞不負特除之意守令調用其餘察訪各賜弦弓一張顧恤驛屬之方卽令道伯細察物情論理狀聞事分付畿伯○敎曰今番遷園時上來各道驛馬今日內下送多日滞留貽弊不少令兵曹司僕給回糧還本驛後仍令道伯區別抄出如有當年身役特爲蕩減無則準此蠲惠之方論理狀聞先擧行後登聞事分付○敎曰今則園役告完撥馬自明日解送各驛事分付畿營仍令都監知悉
정조 13년 · 강
命觀武才除初試儒生庭試對擧設行
정조 13년 · 목
敎曰靈駕陪從將士當赴觀武才隨駕將士當赴別試射無論觀武才別試射軍兵則例有先設初試之規而靈駕陪從事體自異雖軍兵竝除初試許赴規矩令該曹草記稟旨別試射則初試除否當依前區別亦爲考例草記稟旨事分付○靈駕渡涉時駕前招搖旗大旗幟前排軍依陪從軍兵例除初試各營迎導旗鼓軍宜有差等依隨駕軍兵例設初試赴別試射仍令各該營門及京鄕都監以其實數修整小名成册呈于該房事分付○禮曹啓言靈駕陪從將士觀武才事命下矣自前觀武才時例以文臣與儒生庭試輪回對擧今番則儒生庭試當次以此磨鍊而儒生庭試則觀武才終日設行今亦依此磨鍊乎敎曰依此爲之日子當在來月初卽爲撥馬行會皆令趁期觀光○敎曰今番靈輿陪從將士觀武才時如有庚辰陪從武臣生存人一體許赴事分付兵曹○敎曰今番靈輿奉詣時畿內各務差使員區別效勞淺深營邑裨校吏隸軍卒等亦爲分等令畿伯狀聞還宮後卽爲登聞傳語軍斥候伏兵將卒亦令各該地方射放間從自願一技試取狀聞事亦令畿伯知悉
정조 13년 · 강
命造橋船隻仍留便否指一回啓
정조 13년 · 목
敎曰京江浮橋之役今番創行而虹架亘江輿路成陸蕫事諸臣昨已略施賞典而明年春幸當在解凍前且今風氣不無催寒底意及今解送待春更設爲好耶造橋船隻則仍留預備船隻則卽放略撤一二隻以通水上柴路爲好耶勿以連日憊勞爲憚草草回啓詳問細量指一草記事令本監兩提擧及畿伯知悉預備船隻不待草記回下卽爲下送後草記或狀聞事分付
정조 13년 · 강
命庚辰溫幸時駐駕舊址土築後時加掃除
정조 13년 · 목
敎曰駕過彌勒堂前路見兩朝溫幸時晝停舊基路左庚午駐蹕處路右庚辰駐蹕處回轎尋舊基與隨駕大臣移時話舊招致父老細問故事顧予感舊之懷深增痛傷庚午御幕舊址土築宛然而庚辰停駕基址在川傍田畔所見甚屑越令地方官就舊址土築此後時加掃除俾勿如前再經動駕人召見後旣有賜米之命亦令道伯擧行後狀聞○敎曰果川宿所站開閉門時營門吹鼓手等令戶曹問于該營該邑分給米布其中果川邑校有已經庚辰溫幸時差備手者云問名帖加成給
정조 13년 · 강
飭畿路年分一兩日內修啓
정조 13년 · 목
敎曰冬序向深行部尙遲因此年分大政姑未議到是豈民事不可緩之義乎陵寢奉審之行自有商量者先就槪狀略綽分等一兩日內使之修啓此意令廟堂分付畿伯處
정조 13년 · 강
以李䕫爲承旨尋遞以李敬五代之前望也
정조 13년 · 강
有政吏曹參判金憙參議曺允大進
정조 13년 · 목
敎曰因大臣狀啓承旨旣遞則處義宜無異同當該兵曹堂上竝許遞聞欲尋單戶曹參判李獻慶許遞竝令今日政以新資人擬入待下批牌招察任○敎曰左承旨許遞其代今日政以新資人勿拘已通未通擬入事分付該曹○以李晚秀爲承旨韓光綮爲左尹趙宗鉉爲戶曹參判申光履爲兵曹參判李益運爲兵曹參議李濟萬爲參知朴長卨爲刑曹參議徐郁修爲工曹參議李衡弼爲楊根郡守
정조 13년 · 강
命湖西道帥臣守令勘罪竝勿論船隻事被罪人幷蕩滌
정조 13년 · 목
備局啓言湖西兵防船上送時給糧每日二升衣袴之初不造給委折及不騎船水軍處收斂有無多少發關査問矣卽見忠淸監司權欕狀啓則以爲給糧事只海美一縣一日三升其外列邑鎭及水營行營初以二升題給更因本道行關加給一升作錢追送衣資助給事藍浦所斤兩邑鎭預爲造備發舡時給送瑞山舒川唐津結城海美等邑八月望念間由陸輸送保寧庇仁韓山沔川洪州泰安水營行營自官措備價直定送吏校以爲買給京肆之計平薪舒川浦係是殘鎭自本道發送裨校於舡泊處使之買給收錢事各邑謂有前例林川舒川保寧行營泰安瑞山韓山平薪舒川浦等邑鎭多寡雖不同俱有收斂洪州則敗舡監官在囚時私捧錢兩以爲糧資至於所斤鎭初無收斂之事而因色吏之收賂至有格卒之放還故更爲押送於中路則色吏以此含憾藏置旣給之冬衣白地構虛必欲生事於本鎭云而該水使柳文植初不察飭之罪請令廟堂稟處矣前後飭敎何等申嚴而今此湖西該邑初不優助糧米亦不造給衣袴已極慢忽而追後之加送與買給不足爲恕罪之端至於收斂一端一名所收多或爲一兩五錢少不下三四錢者尤萬萬驚駭雖云資給於騎舡之格卒旣多貽害於在家之軍民知而故犯已無可言矇然不察亦難逭重勘收斂邑鎭守令邊將請竝拿問嚴勘所斤鎭吏之構誣鎭將極爲駭痛令本道更爲査實照法嚴處糧米衣袴之初不優給由於營閫之不善提飭而旣有末後追給則視諸收斂不無差間當該守令邊將竝緘辭推考事關舟師水閫尃管擧行從前擧行之不謹姑捨是邑鎭罪犯若是狼藉而不能紏察嚴束該水使柳文植拿問處之道內之事監司統率而閫邑之不能檢飭不可無責請該道臣從重推考敎曰大禮順成以予莫逮之慟猶不禁歡幸之情令前些少事端不必追勘此草記中道帥臣守令論罪竝勿論藍浦縣監朴命球治績之外今番擧行極爲嘉尙待守令陞品窠卽爲調用事分付銓曹海西守令邊將勘罪中助泥萬戶之以禁軍近三十年久勤纔赴旋遞極爲可矜令兵判知悉從後待窠裕卽爲收用雖如渠之輩亦識今番廣惠之意以舡隻事被罪人亦竝蕩滌事分付
정조 13년 · 강
遷園都監進待令各貢各廛別單
정조 13년 · 목
別單遷園時待令各貢軍資監貢人鴨島契貢人索契貢人地衣契貢人廣興倉貢人車契貢人馬契貢人紫門監軍契貢人都紫廳軍契貢人○進排各貢濟用監貢人義盈庫貢人司贍寺貢人長興庫貢人松烟契貢人長木契貢人正鐵契貢人束乼契貢人豐儲倉貢人竹契貢人炭契貢人司宰監貢人內贍寺貢人內資寺貢人禮賓寺貢人奉常寺貢人掌苑署貢人葛契貢人修理契貢人司圃署貢人司䆃寺貢人漆契貢人馬皮契貢人瓦署貢人板契貢人朱土貢人丁粉貢人三碌貢人染契貢人磊碌貢人㐒串丁貢人夢同伊貢人熟麻貢人○大輿前後引軍以下各差備擧行廛大輿前引軍立廛白木廛後引軍綿紬廛紙廛肩輿前引軍苧布廛內魚物廛後引軍外魚物廛帽子廛布廛挽章軍則下米廛烟草廛內貰器廛月乃廛各差備引曳軍鉢里廛樺皮廛門外米廛衣廛鞋廛內匙召廛眞絲廛魚鹽廛涼臺廛上米廛茵席廛生鮮廛內長木廛雜穀廛雜鐵廛淸密廛外匙召廛繩鞋廛鐵物廛漆木器廛外貰器廛雉鷄廛烟竹廛銀曲廛草物廛鹽醢廛麻浦米廛刀子廛
정조 13년 · 강
遞承旨申耆等以尹㬦李濟萬李命勳洪義浩代之前望也
정조 13년 · 강
設柑製于泮宮仍命秋到記明日爲之
정조 13년 · 목
敎曰近聞鄕儒尙多滯留待柑製與到記云而文衡亦於明日以焚黃辭朝云柑製今日爲之通方外事分付○以擬漢周亞夫請以軍禮見爲表題命承旨持此御題與大提學偕往泮宮試取以來○敎曰儒生之連日昌寒赴場雖屬關念鄕儒若因此滯京其弊亦不可不念且自再明至十六日連値忌辰坐齋秋到記當於明日設行以此卽爲分付今日夕食堂到記承旨待柑製捧劵後設食堂收取以來又敎曰日寒如此明日入場後當設朝食堂今日夕食堂若有未參儒生則明日朝食堂進參後收擧案事分付成均館○敎曰大臣與試官詣閤已久而承旨無一人詣閤當該承旨幷遞差仍行科次于熙政堂敎曰柑製居首進士金履載直赴殿試之次進士李憲采直赴會試幼學尹行可給二分次上幼學趙學春柳石鳴韓容冕進士姜儐紙筆墨考例施賞○因試官望敎曰大臣自別則忽地不書有關後弊況前此試望皆書之則今何可如是當該承旨遞差又敎曰點下之後更思耆老大臣之三處試役似難强力殿講命官以從一品以上更爲擬入